አቶ መላኩ ፈንታና አቶ ገብረ ዋህድ ወልደ ጊዮርጊስ በአሥር ክሶች እንዲከላከሉ ብይን ተሰጠ
በከባድ የሙስና ወንጀል ተጠርጥረው ጥቅምት 2 ቀን 2006 ዓ.ም. ክስ በተመሠረተባቸው እነ አቶ መላኩ ፈንታ (24 ተከሳሾች) ላይ፣ የፌዴራል ከፍተኛ ፍርድ ቤት ልደታ ምድብ 15ኛ ወንጀል ችሎት ሐምሌ 26 ቀን 2008 ዓ.ም. ውሳኔ ሰጠ፡፡ ፍርድ ቤቱ በሰጠው ውሳኔ አቶ መላኩ ፈንታ ከተመሠረተባቸው አምስት ክሶች በአንዱ መከላከል ሳያስፈልጋቸው በነፃ ሲሰናበቱ፣ አቶ ገብረ ዋህድ ወልደ ጊዮርጊስ ደግሞ በሦስት ክሶች መከላከል ሳያስፈልጋቸው በነፃ እንዲሰናበቱ ውሳኔ ሰጥቷል፡፡አቶ መላኩ ከአቶ ገብረ ዋህድ፣ ከአቶ ከተማ ከበደ (የኬኬ ትሬዲንግ ባለቤት)፣ ከአቶ በላቸው በየነ፣ ከአቶ ስማቸው ከበደ (የኢንተርኮንቲኔንታል ሆቴል ባለቤት) እና ከዶ/ር ፍቅሩ ማሩ ጋር በጋራ በተከሰሱባቸው ክሶች እንዲከላከሉ ብይን ተሰጥቷል፡፡ አቶ ገብረ ዋህድ ከላይ ከተጠቀሱት ተከሳሾችና ከአቶ ያዴሳ ሚደቅሳ ለብቻቸው በተከሰሱባቸው ሁለት ክሶች፣ ከአቶ ማርክነህ ዓለማየሁና ከባለቤታቸው ኮሎኔል ሃይማኖት ተስፋዬ ጋር ሁለት ክሶች እንዲከላከሉ ብይን ተሰጥቷል፡፡ለሆቴል አገልግሎት ከቀረጥ ነፃ ያስገቡዋቸውን የሆቴል ዕቃዎች ከታለመላቸው ዓላማ ውጪ ተገልግለዋል ወይም ሲገለገሉ ተደርሶባቸዋል ተብለው ተጠርጥረው ታስረው የነበሩት የኢንተርኮንትኔንታል ሆቴል (ጄኤች ሲሜክስ ኃላፊነቱ የተወሰነ የግል ማኅበር) ባለቤት አቶ ስማቸው ከበደ፣ መከላከል ሳያስፈልጋቸው ከተመሠረተባቸው ክስ በነፃ እንዲሰናበቱ ፍርድ ቤቱ ውሳኔ ሰጥቷል፡፡ ሌላው ከተከሰሱበት የሙስና ወንጀል ነፃ የሆኑት የነፃ ኃላፊነቱ የተወሰነ የግል ማኅበር ባለቤት አቶ ነጋ ገብረ እግዚአብሔር ናቸው፡፡አቶ መላኩና አቶ ገብረ ዋህድ፣ አቶ አስመላሽ ወልደ ማርያም (የጉምሩክ ሥነ ሥርዓት አፈጻጸም የሥራ ሒደት መሪ የነበሩ) እና ከአቶ ወልደ ሥላሴ ወልደ ሚካኤል (የብሔራዊ መረጃና የአገር ውስጥ ደኅንነት ኃላፊ የነበሩት) ከአቶ ነጋ ገብረ እግዚአብሔር፣ ከአቶ ጌቱ ገለቴ (በሌሉበት) እና ከአቶ ገብረ ሥላሴ ገብረማርያም ጋር በመመሳጠር፣ ለአገራዊ ቤቶች ልማት ከቀረጥ ነፃ የገባን ሲሚንቶ ለሦስተኛ ወገን አሳልፈው ሰጥተዋል በሚል ክስ ተመሥርቶባቸው እንደነበር ፍርድ ቤቱ አስታውሷል፡፡ ነገር ግን ከሳሽ የፌዴራል የሥነ ምግባርና የፀረ ሙስና ኮሚሽን ባቀረባቸው የሰውና የሰነድ ማስረጃ እንደ ክሱ ማስረዳት ባለመቻሉ፣ ሁሉም ተጠርጣሪዎች መከላከል ሳያስፈልጋቸው በነፃ እንዲሰናበቱ ውሳኔ ሰጥቷል፡፡የኬኬ ኃላፊነቱ የተወሰነ የግል ማኅበር ባለቤት አቶ ከተማ ከበደ አራጣ አበዳሪ መሆናቸውን የፍትሕ ሚኒስቴር ለባለሥልጣኑ ውክልና በሰጠበት ደብዳቤ ላይ ከሌሎች ስምንት ተጠርጣሪዎች ጋር ስማቸውን አካቶ የሰጠ ቢሆንም፣ የባለሥልጣኑ ኃላፊዎች ሌሎቹ እንዲከሰሱ ትዕዛዝ አስተላልፈው (እነ ተሰራ ከበደ፣ አየለ ደበላ) እንዲከሰሱ ማድረጋቸውን ፍርድ ቤቱ በውሳኔው አስታውሷል፡፡ የኮሚሽኑ ዓቃቤ ሕግም እንደ ክሱ የሰውና የሰነድ ማስረጃዎችን አቅርቦ ማስመስከሩን ገልጾ፣ እንዲከላከሉ ብይን ሰጥቷል፡፡ የባንክና የፋይናንስ ሥራን ተክተው ሠርተዋል የሚለውን ክስ ግን ውድቅ አድርጐታል፡፡ዶክተር ፍቅሩ ማሩ በቦሌ አውሮፕላን ማረፊያ በኩል ከስዊድን ወደ ኢትዮጵያ ሲገቡ ምንም ዓይነት የጉምሩክ ሥነ ሥርዓት ያልተፈጸመባቸውን 32 ዓይነት የተለያዩ ብዛት ያላቸው የሕክምና መገልገያ መሣሪያዎችን በአራት ሻንጣ ሲያስገቡ መያዛቸውን ፍርድ ቤቱ አስታውሷል፡፡ ክስ ተመሥርቶባቸውም አቶ ገብረ ዋህድና አቶ መላኩ ክሱ እንዲቋረጥ አድርገዋል፡፡ ክሱ የተቋረጠው ግን በአዋጅ ሥልጣን ያለው ከሳሽ ዓቃቤ ሕግ እየተቃወመ በመሆኑ፣ ዓቃቤ ሕግም የሰውና የሰነድ ማስረጃ አቅርቦ በማስረዳቱ እንዲከላከሉ ብይን ሰጥቷል፡፡ብይኑ ሲነገር ጭንቅላታቸውን በሁለት እጃቸው ደግፈው ወደ መሬት አቀርቅረው የቆዩት ዶ/ር ፍቅሩ ብይኑ ሲጠናቀቅ ተነስተው፣ ‹‹ለምን ተከላከል እንደተባልኩ አልገባኝም፤›› ብለዋል፡፡ ዝርዝሩን ወስደው ማንበብ እንደሚችሉ ምላሽ ተሰጥቷቸዋል፡፡አቶ መርክነህ ዓለማየሁ፣ አቶ እሸቱ ግረፍ፣ አቶ አስፋው ሥዩምና አቶ ገብረ ዋህድ (ሁሉም የባለሥልጣኑ ኃላፊዎች ነበሩ) በፍተሻ የተያዙ የኮንትሮባንድ ካሜራዎችና ሶኒ ዲጂታል ካሜራዎች ለግል ጥቅም በማዋልና በመንግሥት ጥቅም ላይ ጉዳት በማድረስ፣ የመንግሥትን ሥራ በማይሆን አኳኋን መምራት የሙስና ክስ የተመሠረተባቸው ቢሆንም፣ ሁሉም መከላከል ሳያስፈልጋቸው በነፃ እንዲሰናበቱ ውሳኔ ተሰጥቷል፡፡ ምክንያቱም ዓቃቤ ሕግ የሰነድም ሆነ የሰው ማስረጃ ሊያቀርብባቸው ባለመቻሉ መሆኑ ተገልጿል፡፡አቶ ገብረ ዋህድና ባለቤታቸው ኮሎኔል ሃይማኖት ተስፋዬ በመንግሥት ሥራ ያገኙት ከነበረው ገቢ ጋር የማይመጣጠን ገቢ ይዘው መገኘታቸውን ዓቃቤ ሕግ በሰነድ ማረጋገጥ በመቻሉ፣ የገቢ ምንጫቸውን እንዲያስረዱ ብይን ተሰጥቷል፡፡ ሁለቱ ተከሳሾች በልጆቻቸው ስም ያስቀመጡት ገንዘብ ወደ ሌላ ማስተላለፍ ወይም ማሸሽ በመሆኑ እንዲከላከሉም ብይን ተሰጥቷል፡፡ ኮሎኔል ሃይማኖት ባለቤታቸው ሲታሰሩ ንብረት አሽሽተዋል የሚለውን ክስ በሚመለከት፣ የወንጀል ሕግ አንቀጽ 419 እና 684 ወደ 445 በመቀየር ‹‹መሸሸግ›› በማለት እንዲከላከሉ ብሏል፡፡አቶ መርክነህ ዓለማየሁ ተጠርጥረው ከተከሰሱባቸው የሙስና ወንጀሎች እንዲከላከሉ ብይን ተሰጥቷል፡፡አቶ ነጋ ገብረእግዚአብሔር፣ አቶ ጌቱ ገለቴ፣ አቶ ገብረ ሥላሴ ገብረማርያም ነፃ ኃላፊነቱ የተወሰነ የግል ማኅበር፣ ጌታስ ኃላፊነቱ የተወሰነ የግል ማኅበርና ኮሜት ኃላፊነቱ የተወሰነ የግል ማኅበር ከ1999 ዓ.ም. እስከ 2000 ዓ.ም. ባሉት ጊዜያት በፍራንኮቫሉታ በጂቡቲ በኩል፣ በየራሳቸው ትራንስፖርት ድርጅቶች በማጓጓዝ ሲሚንቶ ወደ አገር ውስጥ አስገብተው ለሦስተኛ ወገን ሲያስተላልፉ መክፈል የነበረባቸውን የገቢ ግብርና ተጨማሪ እሴት ታክስ አለመክፈላቸው በኦዲት መረጋገጡን ፍርድ ቤቱ ከዓቃቤ ሕግ ማስረጃ መረዳቱን ጠቁሞ፣ እንዲከላከሉ ብይን ሰጥቷል፡፡አቶ ነጋና ድርጅታቸው ነፃ ኃላፊነቱ የተወሰነ የግል ማኅበር ከተከሰሱበት በወንጀል ድርጊት የተገኘን ገንዘብ ወይም ንብረትን ሕጋዊ አስመስሎ ማቅረብ ወንጀልን በሚመለከት፣ ‹‹አይመለከታቸውም›› ተብሎ በነፃ ተሰናብተዋል፡፡የቀድሞ የብሔራዊ መረጃና ደኅንነት ኃላፊ አቶ ወልደ ሥላሴ የተጠረጠሩበት ሥልጣናቸውን ያላግባብ በመገልገል ከተሰጣቸው የቤት መገንቢያ ቦታ አጠገብ ያለን 2.9 ሚሊዮን ብር የሊዝ ግምት ያለውን ቦታ መውሰድ ወንጀል፣ የተጠቀሰባቸውን የሕግ አንቀጽ 407 ወደ 688 (1ሀ) በመቀየር ማለትም ‹‹የሌላ ሰው ይዞታ መውረር›› በሚለው እንዲከላከሉ ብይን ሰጥቷል፡፡ፍርድ ቤቱ ብይኑን አጠናቆ ተከላከሉ የተባሉት ተከሳሾች የመከላከያ ምስክሮቻቸውን ለመስከረም 30 ቀን 2009 ዓ.ም. እንዲያቀርቡ ትዕዛዝ በመስጠት የዕለት ውሎውን አጠናቋል፡፡